ประกาศกรมการท่องเที่ยวประกาศกรมการท่องเที่ยวเรื่องหลักเกณฑ์การขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทยพ.ศ. ๒๕๖๐ เพื่อให้การขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทยตามประกาศคณะกรรมการภาพยนตร์และวิดีทัศน์แห่งชาติเรื่อง หลักเกณฑ์ วิธีการและเงื่อนไขการขออนุญาตและการอนุญาตสร้างภาพยนตร์ต่างประเทศในราชอาณาจักร พ.ศ. ๒๕๕๒ เป็นไปด้วยความเรียบร้อยและมีประสิทธิภาพ อธิบดีกรมการท่องเที่ยว จึงออกประกาศไว้ ดังต่อไปนี้ข้อ๑ ประกาศนี้เรียกว่า ประกาศกรมการท่องเที่ยวเรื่อง หลักเกณฑ์การขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทยพ.ศ. ๒๕๖๐ข้อ ๒[๑] ประกาศนี้ให้ใช้บังคับเมื่อพ้นกำหนดหกสิบวันนับแต่วันประกาศในราชกิจจานุเบกษาเป็นต้นไปข้อ๓ ในประกาศนี้ผู้ประสานงานการถ่ายทำภาพยนตร์ต่างประเทศในประเทศไทย หมายความว่า ผู้ทำหน้าที่เป็นผู้ประสานงานให้แก่ผู้สร้างภาพยนตร์ต่างประเทศที่มีความประสงค์จะเข้ามาถ่ายทำภาพยนตร์ในราชอาณาจักรภาพยนตร์ต่างประเทศหมายความว่า(๑)ภาพยนตร์ที่ใช้ภาษาต่างประเทศทั้งหมดหรือส่วนใหญ่ในบทภาพยนตร์ต้นฉบับสำหรับการแสดงภาพยนตร์หรือ(๒)ภาพยนตร์ที่ผู้เป็นเจ้าของลิขสิทธิ์มิได้มีสัญชาติไทยข้อ๔ ผู้ใดประสงค์จะขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทยให้ยื่นคำขอรับใบอนุญาตต่อกรมการท่องเที่ยวพร้อมด้วยเอกสารและหลักฐานตามที่กำหนดในแบบคำขอขึ้นทะเบียนตามแบบที่อธิบดีกรมการท่องเที่ยวกำหนดข้อ๕ การพิจารณาขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทยให้พิจารณาตามหลักเกณฑ์ดังต่อไปนี้(๑)บุคคลธรรมดา(ก)มีอายุไม่ต่ำกว่ายี่สิบปีบริบูรณ์ในวันยื่นคำขอขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทย(ข)มีสัญชาติไทย หากมิได้มีสัญชาติไทยต้องฟัง พูด อ่าน เขียน ภาษาไทยได้ในระดับดีมากโดยต้องมีใบรับรองว่าผ่านการทดสอบสมรรถภาพภาษาไทยของผู้พูดภาษาไทยเป็นภาษาต่างประเทศจากสถาบันอุดมศึกษาของไทย(ค)สำเร็จการศึกษาระดับปริญญาตรีหรือเทียบเท่า หรือมีประสบการณ์ด้านอุตสาหกรรมภาพยนตร์มาแล้วไม่น้อยกว่าสองปีทั้งนี้กรณีใช้ประสบการณ์ต้องมีใบรับรองจากบริษัทผู้ประสานงานการถ่ายทำภาพยนตร์ต่างประเทศในประเทศไทยหรือบุคคลที่เป็นที่ยอมรับในอุตสาหกรรมภาพยนตร์(ง)มีประสบการณ์ด้านภาพยนตร์อย่างน้อยสองปี โดยต้องมีหนังสือรับรอง(จ) ผ่านการอบรมผู้ประสานงานการถ่ายทำภาพยนตร์ต่างประเทศในประเทศไทยซึ่งจัดโดยกรมการท่องเที่ยวหรือหน่วยงานที่กรมการท่องเที่ยวรับรอง(ฉ)ไม่เป็นบุคคลล้มละลาย หรืออยู่ในระหว่างถูกพิทักษ์ทรัพย์(ช)ไม่เป็นบุคคลวิกลจริตหรือจิตฟั่นเฟือนไม่สมประกอบหรือเป็นคนไร้ความสามารถหรือเสมือนไร้ความสามารถ(ซ)ไม่เคยถูกตักเตือนเป็นลายลักษณ์อักษรจากกรมการท่องเที่ยว ติดต่อกันเกินสามครั้ง ในระยะเวลาของการเป็นผู้ประสานงานการถ่ายทำภาพยนตร์ต่างประเทศในประเทศไทย(๒)นิติบุคคล(ก)เป็นนิติบุคคลตามกฎหมายไทยที่มีวัตถุประสงค์เพื่อดำเนินการเกี่ยวกับการเป็นผู้ประสานงานการถ่ายทำภาพยนตร์ต่างประเทศในประเทศไทยโดยมีขนาดการลงทุนจากทุนจดทะเบียนไม่น้อยกว่าสองล้านบาท(ข)เป็นกรรมการหรือผู้มีอำนาจจัดการแทนนิติบุคคลซึ่งต้องไม่มีลักษณะต้องห้ามตามข้อ(๑) (ฉ) (ช) และ (ซ)(ค) กรรมการหรือผู้มีอำนาจจัดการแทนนิติบุคคลต้องผ่านการอบรมผู้ประสานงานการถ่ายทำภาพยนตร์ต่างประเทศในประเทศไทยซึ่งจัดโดยกรมการท่องเที่ยวหรือหน่วยงานที่กรมการท่องเที่ยวรับรอง(ง)เป็นนิติบุคคลที่ไม่เคยถูกตักเตือนเป็นลายลักษณ์อักษรจากกรมการท่องเที่ยว ติดต่อกันเกินสามครั้งในระยะเวลาของการเป็นผู้ประสานงานการถ่ายทำภาพยนตร์ต่างประเทศในประเทศไทยข้อ๖ การขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทยมีอายุสองปีนับแต่วันที่ได้รับการขึ้นทะเบียนข้อ๗ ผู้ที่ได้รับการขึ้นทะเบียนเป็นผู้ประสานงานการถ่ายทำภาพยนตร์ต่างประเทศในประเทศไทยสามารถดำเนินการได้ตามประเภทงานดังต่อไปนี้(๑)ประเภทบุคคลธรรมดา ได้แก่ โฆษณา สารคดี มิวสิควิดีโอ รายการโทรทัศน์และสื่อประชาสัมพันธ์(๒)ประเภทนิติบุคคล ได้แก่(ก)โฆษณา สารคดี มิวสิควิดีโอ รายการโทรทัศน์ และสื่อประชาสัมพันธ์(ข)ภาพยนตร์ต่างประเทศที่มีสัดส่วนการถ่ายทำในราชอาณาจักรไม่เกินร้อยละสิบของทั้งเรื่องและใช้เวลาถ่ายทำไม่เกินสิบห้าวันในราชอาณาจักรและไม่มีเนื้อหาเป็นการบ่อนทำลายขัดต่อความสงบเรียบร้อยหรือศีลธรรมอันดีของประชาชนหรืออาจกระทบกระเทือนต่อความมั่นคงของรัฐและเกียรติภูมิของประเทศไทย(ค)ภาพยนตร์ต่างประเทศที่มีสัดส่วนการถ่ายทำในราชอาณาจักรเกินร้อยละสิบของทั้งเรื่องหรืออาจมีเนื้อหาเป็นการบ่อนทำลายขัดต่อความสงบเรียบร้อยหรือศีลธรรมอันดีของประชาชนหรืออาจกระทบกระเทือนต่อความมั่นคงของรัฐและเกียรติภูมิของประเทศไทยข้อ๘ ให้ผู้ประสานงานการถ่ายทำภาพยนตร์ต่างประเทศในประเทศไทยดำเนินการขออนุญาตการสร้างภาพยนตร์ต่างประเทศในราชอาณาจักรให้เป็นไปตามพระราชบัญญัติภาพยนตร์และวีดิทัศน์พ.ศ. ๒๕๕๑ รวมทั้งกฎหมายของส่วนราชการที่เกี่ยวข้องเมื่อได้รับอนุญาตการถ่ายทำตามวรรคหนึ่งผู้ประสานงานการถ่ายทำภาพยนตร์ต่างประเทศในประเทศไทยจะต้องดำเนินการแจ้งผลการพิจารณาอนุญาตให้กับผู้สร้างภาพยนตร์หรือคณะถ่ายทำต่างประเทศรวมทั้งแจ้งการถ่ายทำในแต่ละวันให้กับเจ้าหน้าที่กำกับดูแลการถ่ายทำที่ได้รับมอบหมายซึ่งปรากฎตามหนังสืออนุญาตทราบถึงฉากและสถานที่ถ่ายทำไม่น้อยกว่าหนึ่งวันก่อนการถ่ายทำเพื่อกำกับดูแลการสร้างภาพยนตร์ให้เป็นไปตามบทภาพยนตร์และเค้าโครงเรื่องตลอดจนเงื่อนไขที่ได้รับอนุญาตโดยคำนึงถึงฉากบทสนทนา และสถานที่ถ่ายทำเพื่อให้เหมาะสมกับสถานการณ์ สภาพสังคมและสิ่งแวดล้อมข้อ๙ กรณีมีการเปลี่ยนแปลง บทภาพยนตร์ฉาก วันถ่ายทำ หรือสถานที่ถ่ายทำหลังจากได้รับอนุญาตและก่อนการถ่ายทำให้ผู้ประสานงานการถ่ายทำภาพยนตร์ต่างประเทศในประเทศไทยทำหนังสือแจ้งมายังกรมการท่องเที่ยว เพื่ออนุญาตการเปลี่ยนแปลงดังกล่าว ทั้งนี้ หากมีการเปลี่ยนแปลงเกินสามครั้งหรือเปลี่ยนแปลงในสาระสำคัญให้นำเรื่องดังกล่าวยื่นขออนุญาตเพื่อเข้าสู่กระบวนการพิจารณาใหม่การเปลี่ยนแปลงตามวรรคหนึ่งหากเป็นการเปลี่ยนแปลงซึ่งไม่เป็นสาระสำคัญขณะถ่ายทำภาพยนตร์ให้ขออนุญาตต่อเจ้าหน้าที่กำกับดูแลการถ่ายทำและทำหนังสือแจ้งกรมการท่องเที่ยวทราบเมื่อการถ่ายทำเสร็จสิ้นประกาศ ณ วันที่ ๒๘กันยายน พ.ศ. ๒๕๖๐วรรณสิริ โมรากุลอธิบดีกรมการท่องเที่ยวภวรรณตรี/จัดทำ๒๕ ธันวาคม๒๕๖๐ปุณิกา/ตรวจ๓๐ ธันวาคม๒๕๖๐[๑] ราชกิจจานุเบกษาเล่ม ๑๓๔/ตอนพิเศษ ๓๐๓ ง/หน้า ๗/๘ ธันวาคม ๒๕๖๐